SARAJEVO - Komandant NATO Štaba u BiH, brigadni general američke vojske Žizel Vilc komentarisala je za novinsku agenciju Patria učešće Trećeg pješadijskog RS puka OS BiH na proslavi Dana Republike Srpske te je istakla da je institucionalni i pravni okvir jasan.

"Sistem pukova, uključujući i Treći (Republika Srpska) pješadijski puk, uspostavljen je sporazumom sva tri konstitutivna naroda kako bi se kreirao odobreni mehanizam za njegovanje posebnih naslijeđa i tradicija. U skladu s dogovorenim, sve aktivnosti pukova moraju se odobriti kroz lanac komandovanja koji je definisan zakonima i propisima u oblasti odbrane. Ministar odbrane je bio u pravu kada nije odobrio učešće OS BiH u aktivnostima 9. januara", navela je Vilc.

Ona kaže i da su pripadnici OS BiH položili zakletvu da će braniti ustavni poredak BiH.

"Osim toga, Zakon o odbrani jasno kaže da aktivnosti koje su u suprotnosti sa Opštim okvirnim sporazumom za mir predstavljaju osnov za smjenu s dužnosti. U ovom trenutku, učešće bilo kog pripadnika OS BiH u bilo kojem dijelu programa Dana Republike Srpske 9. januara predstavljalo bi kršenje Zakona o odbrani: prema zakonu, te osobe bi podlijegale disciplinskim mjerama, uključujući i otpust iz vojne službe. Njihovi postupci bi se mogli razmatrati i u kontekstu Aneksa 1A Opšteg okvirnog sporazuma za mir u BiH", poručila je komandant NATO Štaba u BiH, brigadni general američke vojske Žizel Vilc.

(Patria)